## Rješenje Ustavnog suda Republike Hrvatske broj: U-III-815/2003 od 16. siječnja 2004.

### NN 12/2004 (30.1.2004.), Rješenje Ustavnog suda Republike Hrvatske broj: U-III-815/2003 od 16. siječnja 2004.

# USTAVNI SUD REPUBLIKE HRVATSKE

426

Ustavni sud Republike Hrvatske,
u Vijeću za rješavanje postupovnih pretpostavki za odlučivanje o ustavnim
tužbama, u sastavu sudac Milan Vuković, predsjednik Vijeća, te suci Ivan Matija
i Nevenka Šernhorst, članovi Vijeća, u postupku pokrenutom ustavnom tužbom G.J.
iz Š., koju zastupa Zajednički odvjetnički ured Ž.Č. i D.Č. iz Š., na sjednici
Vijeća održanoj dana 16. siječnja 2004. godine, jednoglasno je donio

## RJEŠENJE

I. Ustavna tužba se odbacuje.

II. Ovo rješenje objavit će se u
»Narodnim novinama«.

```
Obrazloženje
```

1. Podnositeljica ustavnom
tužbom osporava presude Općin­skog suda u Šibeniku, broj: P-496/99 od 15.
lipnja 2000. godine i presudu Županijskog suda u Šibeniku, broj: Gž-186/01-2 od
12. ožujka 2001. godine.

*Ustavna tužba nije
pravodobna.*

2. Odredbom članka 62. Ustavnog
zakona o Ustavnom sudu Republike Hrvatske (»Narodne novine«, broj 49/02 –
pročišćeni tekst, u daljnjem tekstu: Ustavni zakon) propisano je sljedeće:

»(1) Svatko može podnijeti
Ustavnom sudu ustavnu tužbu ako smatra da mu je pojedinačnim aktom tijela
državne vlasti, tijela jedinice lokalne i područne (regionalne) samouprave ili
prav­ne osobe s javnim ovlastima, kojim je odlučeno o njegovim pravima i
obvezama ili o sumnji ili optužbi zbog kažnjivog djela, povrijeđeno ljudsko
pravo ili temeljna sloboda zajamčena Ustavom, odnosno Ustavom zajamčeno pravo
na lokalnu i područnu (regionalnu) samoupravu.

(2) Ako je zbog povrede ustavnih
prava dopušten drugi prav­ni put, ustavna tužba može se podnijeti tek nakon što
je taj pravni put iscrpljen«.

3.
Suglasno odredbi članka 64. Ustavnog zakona ustavna tužba se može podnijeti u
roku od 30 dana računajući od dana primitka odluke.

4.
Odluku kojom je iscrpljen dopušteni pravni put, a to je presuda Županijskog
suda u Šibeniku, broj: Gž-186/01-2 od 12. ožujka 2001. godine, podnositeljica
je primila putem puno­moć­nika 27. travnja 2001. godine, a što je razvidno iz
dostavnice koja priliježe spisu Općinskog suda u Šibeniku. Ustavna tužba je
podnijeta 5. ožujka 2003. godine, dakle, nakon proteka roka od 30 dana. Rok za
podnošenje ustavne tužbe u predmetnoj pravnoj situaciji istekao je u
ponedjeljak 28. svibnja 2001. godine.

5.
U ustavnoj tužbi podnositeljica navodi da je podnijela reviziju Vrhovnom sudu
Republike Hrvatske, a koja je odbačena kao nedopuštena iz razloga što
vrijednost predmeta spora nije prelazila iznos od 100.000,00 kuna. U vezi s
navedenim potrebno je istaći da podnošenjem izvanrednog pravnog lijeka
(revizije), koji je odbačen kao nedopušten, nije produžen rok za podnošenje
ustavne tužbe u odnosu na drugostupanjsku presudu te se isti ne računa od
primitka osporavanog revizijskog rješenja.

6.
Slijedom iznijetoga, na temelju članka 72. Ustavnog zakona, riješeno je kao u
izreci.

7. Odluka o objavi ovog rješenja
temelji se na odredbi članka 29. stavka 1. Ustavnog zakona.

Broj: U-III-815/2003
Zagreb, 16. siječnja 2004.

USTAVNI SUD REPUBLIKE HRVATSKE

Predsjednik Vijeća
**Milan Vuković,** v. r.

Rješenje, NN 12/2004-426